চর্যাপদ বাংলা ভাষা ও সাহিত্যের প্রাচীনতম নিদর্শন হিসেবে স্বীকৃত। আনুমানিক হাজার বছর আগে বৌদ্ধতান্ত্রিক সাধকরা তাঁদের ধর্মসংগীত হিসেবে এগুলো রচনা করেছিলেন। সাধন-ভজন হিসেবে তা গাওয়া হতো। অনেকেই ধারণা করেছেন, নানা কারণে বৌদ্ধধর্ম এ-দেশে লুপ্তপ্রায় হলে জনমানস থেকে এসব হারিয়ে যায়। ১৯০৭ সালে নেপালে গিয়ে সেখানকার রাজদরবারের গ্রন্থাগার থেকে চারটি পুঁথি উদ্ধার করেন ভারততত্ত্ববিদ মহামহোপাধ্যায় হরপ্রসাদ শাস্ত্রী। তিনি ছিলেন এশিয়াটিক সোসাইটির পক্ষে বাংলা পুঁথি সংগ্রহের দায়িত্বে। তিনি যে-চারটি পুঁথি উদ্ধার করেন সেগুলো হলো – চর্য্যাচর্য্যবিনিশ্চয়, সরোজবজ্রের (সরহের) দোহাকোষ, কৃষ্ণাচার্য বা কাহ্নপার দোহাকোষ ও ডাকার্ণব। এ-চারটি পুঁথিকে প্রাচীন বাংলা ভাষার নিদর্শন বিবেচনা করে সেগুলোকে একত্রে তিনি হাজার বছরের পুরাণ বাঙ্গালা ভাষার বৌদ্ধ গান ও দোহা নাম দিয়ে প্রকাশ করেন। এর মধ্যে চর্য্যাচর্য্যবিনিশ্চয় ছিল তালপাতার পুঁথিতে বৌদ্ধ সিদ্ধাচার্যদের রচিত একটি গানের সংকলন। ১৯১৬ খ্রিষ্টাব্দে বঙ্গীয় সাহিত্য পরিষদ থেকে এটি প্রকাশিত হলে আলোড়ন সৃষ্টি হয়। ভাষা-বিশেষজ্ঞদের মতে, এ-চারটি পুঁথির মধ্যে কেবল চর্য্যাচর্য্যবিনিশ্চয় নামের পুঁথিটিই বাংলা। এ-পুঁথিতে সংকলিত রচনাগুলো চর্যাপদ বা চর্যাগীতি নামে বহুল পরিচিত। বাংলা ভাষা ও সাহিত্যের ইতিহাস পুনর্গঠনে এ-আবিষ্কার একটি মাইলফলক হয়ে আছে। তান্জুর ও কান্জুরে ভারতীয় বৌদ্ধধর্মের যেসব গ্রন্থে তিববতি অনুবাদ হয়েছিল তার মধ্যে চর্যাপদও ছিল। প্রবোধচন্দ্র বাগচী তিববতি অনুবাদের সাহায্য নিয়ে চর্যাপদের পাঠোদ্ধারের চেষ্টা করেন।